钦定古今图书集成/方舆汇编/职方典/第1440卷 > 《粤西浔江郡双获铜鼓滩记》乐明盛
## 钦定古今图书集成/方舆汇编/职方典/第1440卷 > 《粤西浔江郡双获铜鼓滩记》乐明盛

天启乙丑仲冬，余捧学正檄，自庾迁浔，道韶石，陟舜
峰，阅《九成记》，历苍梧而入浔境。余询此为何地？长年
曰：“前即铜鼓滩也。”余曰：“昔髫龄时，阅《汉逸史》，马伏波
征交阯，舟经八桂，有二铜鼓跃入水中，此非其地耶？”
舟子曰：“然，数年来已获矣，未审今置何所？”至浔而祗
谒先师庙，同寅周君礼指示余曰：“此铜鼓也，汉代跃”
而沈，今三千年而现，不裂不缺，非神灵呵护，何以得
此？余细阅之，身圆七尺有奇，面径二尺一寸许，高与
径埒，上部似鼓，下体无底，腰视面稍缩，而遍体多叶，
纹红女绣，刺所不逮。余手叩其唇，铮铮铛铛；桴击其
面，滃滃咚咚。窃念石有七敲、三挝法，惜无传而硿。
莫谐韵，时久如许，花纹侧角，内无损蚀，信神物耶。又
数日而登观风楼，眺望白石，罗藂思灵之胜。邑博袁
君明谦复指一器示余曰：“此异物也。余昔任茂名，闻
此地获之，盖自伏波时没而今现。”余曰：“郡庠有其一，
兹岂其匹耶？何形体同而兹唇稍窳也？”曰：“是也，君知
其同，未知其异焉。”岁戊午端阳日，白石山人动土得
此。其日铜鼓滩渔人以网絓莫举，因入水而摸，知为
器矣，帅众即举而出之。两地小民均献入官，以上古
器，不敢私也。郡公邑宰曰：“此神明所呵护，宜归之圣。”
神虽以质全文备，出自滩中者，置文庙中而唇觚差。
蠡出自白石，置观风楼，两者窳完异而形同，声同没
水同，出现之地异，而所获之日又同。手摸心赏，直令
人神游三千载而上矣。昔东坡苏氏以狄咸作九成
台，自称“玉局散吏”，喜为之记。余谓其慕浮名而亡真
器也。今两具汉泯而明现，两失而同现，人亡而器存。
好古之士，乐观其现，讵不与商彝周鼎共珍为宗庙
器乎？夫日月寒暑，风雨晦明，并于天地间，而南郭子
綦谓其“未闻地籁。”今人隐于汉，天显于今，如寒暑昼
夜递伸，是天籁叶地籁闻矣，奚啻𩊠圉埙箎，管磬匏
弦也乎？昔《韶》作而凤仪兽舞，韵调而马仰鱼听。今天
使有形有声者显祥异于苍梧之西，而圣天子履中
蹈和，立极以安天下，人和而气应协流。古乐重兴，《韵》
《雅》载作，俾鱼不淰，鸟不橘，兽不狘，人情不失。我明媲
美虞、周，跨轶炎汉，殆九成中之重器也。欤伏波有知，
手为加额，子瞻际此，《九成台记》可无作矣。岁在丙寅
履端上元日，临川乐明盛记于浔州公署。周君礼，大
庾人相与校。袁君鸣谦，平乐人。喜观厥成，《名得》并
书。